ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
மருத்துவப் பொருட்களை எடுத்துச் செல்ல உயிர்காக்கும் உதான் திட்டத்தின் கீழ் நாடெங்கும் 465 விமானங்கள் இயக்கம்
உயிர்காக்கும் உதான் திட்டத்தின் கீழ், 465 விமானங்களை ஏர் இந்தியா, அலையன்ஸ் ஏர், இந்திய விமானப்படை மற்றும் தனியார் நிறுவனங்கள் இயக்கியுள்ளன. இதில், 278 விமானங்கள் ஏர் இந்தியா, அலையன்ஸ் ஏர் நிறுவனங்களால் இயக்கப்பட்டன. இதுவரை, சுமார் 835.94 டன் சரக்குகளை இந்த விமானங்கள் ஏற்றிச் சென்றுள்ளன. இதுவரை 4,51,038 கி.மீ. தூரத்தை உயிர்காக்கும் உதான் விமானங்கள் கடந்துள்ளன. கொவிட்-19 தொற்றுக்கு எதிராகப் போராடி வரும் இந்தியாவுக்கு ஒத்துழைப்பு அளிக்க ‘உயிர்காக்கும் உதான்’ விமானங்கள், மத்திய சிவில் விமானப் போக்குவரத்து அமைச்சகத்தால் தொலைதூரப் பகுதிகளுக்கும் அத்தியாவசியமான மருத்துவப் பொருள்களை கொண்டு செல்வதற்காக இயக்கப்படுகின்றன.
சர்வதேசப் பிரிவில், மருந்துகள், மருத்துவ உபகரணங்கள், கொவிட்-19 நிவாரணப் பொருள்களை ஏற்றுவதற்காக ,கிழக்கு ஆசியாவுடன் சரக்கு விமானப்போக்குவரத்து தொடர்பு உருவாக்கப்பட்டுள்ளது. ஏர் இந்தியா 972 டன் மருத்துவப் பொருள்களைக் கொண்டுவந்துள்ளது.
(
PIB Headquarters
மத்திய மனிதவள மேம்பாட்டுத் துறை அமைச்சர் திரு. ரமேஷ் பொக்ரியால் `நிஷாங்க்' தமிழக கல்வி அமைச்சரை புதுதில்லியில் சந்தித்துப் பேசினார்
மத்திய மனிதவள மேம்பாட்டுத் துறை அமைச்சர் திரு. ரமேஷ் பொக்ரியால் `நிஷாங்க்' தமிழக கல்வி அமைச்சரை புதுதில்லியில் தனது இல்லத்தில் இன்று சந்தித்துப் பேசினார். தமிழகத்தில் தொழில்நுட்ப கல்வியை மேலும் பரவலாக்குவது குறித்து அப்போது விரிவான கலந்துரையாடல் நடைபெற்றது.
மாணவர்களுக்கு உயர்ந்த நிலையிலான கல்வியை அளிப்பதற்கு தகவல் தொழில்நுட்ப வசதிகளை தமிழகத்தின் கல்வித் துறை சிறப்பாகப் பயன்படுத்தி வருவதை அறிந்து மனிதவள மேம்பாட்டுத் துறை அமைச்சர் மகிழ்ச்சி தெரிவித்தார். கல்வி வளர்ச்சிக்கு சென்னை ஐ.ஐ.டியிடம் கல்வி அளவில் ஒத்துழைப்பை பெறுவது தொடர்பாக இந்த சந்திப்பின் போது பேசப்பட்டது. மாணவர்களுக்கு தரமான கல்வி அளிப்பதற்கு ஸ்வயம் பிரபா தளத்தை சிறப்பாக பயன்படுத்திக் கொள்வது பற்றியும் அவர்கள் கலந்துரையாடினர்.
ஆயுஷ்
8வது சர்வதேச யோகா தினத்தின் 50வது கவுண்டவுன் தினத்தை குறிக்கும் வகையில் மிகப்பெரிய நிகழ்ச்சிக்கு ஆயுஷ் அமைச்சகம் ஏற்பாடு
8வது சர்வதேச யோகா தினத்தின் 50வது கவுண்டவுன் தினத்தை குறிக்கும் வகையில் அசாமின் சிவசாகர், ரேங் கர் மைதானத்தில் அசாம் மாநில அரசுடன் இணைந்து மிகப்பெரிய நிகழ்ச்சிக்கு மத்திய ஆயுஷ் அமைச்சகம் ஏற்பாடு செய்துள்ளது.
இந்த நிகழ்வில் மத்திய ஆயுஷ் அமைச்சர் திரு சர்வானந்த சோனோவால், மத்திய அமைச்சர்கள் திரு. கிஷன் ரெட்டி, திரு. முஞ்ச்பாரா மகிந்திரபாய், அசாம் மாநில முதல்வர் திரு. ஹிமந்தா பிஸ்வா சர்மா, அசாம் மாநில ஆயுஷ் அமைச்சர் திரு. கேஷப் மஹந்தா ஆகியோர் கலந்து கொள்ள உள்ளனர்.
சிவசாகர், ஆதிச்சநல்லூர் ஆகிய இந்தியாவில் 5 தொல்பொருள் முக்கியத்துவம் வாய்ந்த இடங்களை மேம்படுத்துவதற்கான திட்டத்தை இந்திய அரசு வெளியிட்டுள்ளதே, யோகா உத்சவ நிகழ்ச்சிக்கு சிவசாகர் தேர்ந்தெடுக்கப்பட காரணம் ஆகும்.
“ஆசாதி கா அம்ரித் மஹோத்சவ்” கொண்டாடும் வேளையில் 8 வது சர்வதேச யோகா தினம் வருவதால், நாடு முழுவதும் உள்ள 75 தொல்பொருள் சின்னங்களில் யோகா தினத்தை கடைபிடிக்க ஆயுஷ் அமைச்சகம் முன்மொழிந்துள்ளது. இந்த கவுண்ட்டவுன் திட்டம் ஏற்கனவே செயல்பாட்டில் உள்ளது.
யோகாவின் பல்வேறு பரிமாணங்கள், அதன் பயன்பாடு மற்றும் ஆரோக்கியம் மற்றும் ஆரோக்கியத்திற்கான கவுண்ட்டவுன் பிரச்சாரத்தை ஊக்குவிப்பதே இந்த நிகழ்வின் நோக்கம் ஆகும்.
மேலும் விவரங்களுக்கு இந்த ஆங்கில செய்தி குறிப்பை காணவும்: https://pib.gov.in/PressReleasePage.aspx?PRID=1821843
உணவுப் பதப்படுத்துதல் தொழிற்சாலைகள் அமைச்சகம்
உலக உணவு இந்தியா-2023: வேளாண் - உணவு பதன நிறுவனங்களுடன் இணைந்து புதுதில்லியில் நடைபெற்ற வட்டமேசை கலந்துரையாடலுக்குத் தொழில் மற்றும் உள்நாட்டு வர்த்தக மேம்பாட்டுத் துறை செயலாளரும் உணவு பதனத் தொழில்கள் அமைச்சகத்தின் செயலாளரும் கூட்டாகத் தலைமை வகித்தனர்
உலக உணவு இந்தியா-2023 தொடர்பாக, வேளாண் - உணவு பதன நிறுவனங்களுடன் இணைந்து முதலீட்டாளர் வட்டமேசை கலந்துரையாடல், நேற்று புதுதில்லியில் தொழில் மற்றும் உள்நாட்டு வர்த்தக மேம்பாட்டுத் துறை செயலாளர் மற்றும் உணவு பதனத் தொழில்கள் அமைச்சகத்தின் செயலாளர் கூட்டுத் தலைமையில் நடைபெற்றது. உலக மற்றும் இந்திய உணவு பதன முன்னணி நிறுவனங்கள் இதில் பங்கேற்றன. புது தில்லியில் உள்ள பிரகதி மைதானத்தில் 2023, நவம்பர் 3 முதல் 5 வரை ஏற்பாடு செய்யப்பட்டுள்ள உலக உணவு இந்தியா-2023ல் பங்கேற்கும் நிறுவனங்களின் எதிர்காலத் திட்டங்கள், உணவு பதனத் தொழில்கள் அமைச்சகத்துடனான ஒத்துழைப்பு வாய்ப்புகள் பற்றி இந்தக் கலந்துரையாடலின்போது விவாதிக்கப்பட்டது.
வட்டமேசையின் போது, இந்திய சந்தையின் மீது நம்பிக்கை மிக்கக் கண்ணோட்டத்தைப் பங்கேற்பு நிறுவனங்கள் வெளிப்படுத்தியதுடன், உற்பத்தியுடன் இணைந்த ஊக்குவிப்புத் திட்டம், உணவு பதனத் தொழில்கள் அமைச்சகத்தின் முன்முயற்சியால் தொடங்கப்பட்ட முதன்மையான பிரதமரின் கிசான் சம்படா யோஜனா உட்பட வணிகச் சூழலை மேம்படுத்த இந்திய அரசின் பல்வேறு முயற்சிகளைப் பாராட்டின.
உலக உணவு இந்தியா-2023-ல் பங்குபெறுவதற்கு நிறுவனங்கள் தங்கள் ஆர்வத்தை வெளிப்படுத்தியதுடன், நிகழ்வுக்கு நிதியுதவி வழங்குவதற்கும், சிறப்பாக ஒதுக்கப்படும் அரங்குகள் மூலம் தங்கள் தயாரிப்புகள் மற்றும் தொழில்நுட்பங்களைக் காட்சிப்படுத்துவதற்கும் தங்கள் விருப்பத்தை உறுதி செய்தன. நிகழ்வின் ஒரு பகுதியாக திட்டமிடப்பட்டிருக்கும் அமர்வுகளுக்கு உணவு பதனத் தொழில்கள் அமைச்சகத்துடன் இணைவதில் பல நிறுவனங்கள் மிகுந்த ஆர்வம் காட்டின.
பெண்கள் மற்றும் குழந்தை நலன் அமைச்சகம்
“தாங்கள் குழந்தையாக இருந்தபோது, பாலியல் துன்புறுத்தலுக்கு உள்ளானது குறித்து பாதிக்கப்பட்டோர் எந்த வயதுடையவராக இருந்தாலும் இப்போது புகார் அளிக்கலாம்”: திருமதி மேனகா சஞ்சய் காந்தி
பாலியல் குற்றங்களிலிருந்து குழந்தைகளை பாதுகாக்கும் பாஸ்கோ சட்டத்தின் பிரிவுகள் இதர சட்டப் பிரிவுகளை மிஞ்சி செயல்படும் நிலைமை குறித்தும், இத்தகைய குற்றங்கள் குறித்து புகார் செய்வதை கட்டாயமாக்கும் பிரிவுகள் குறித்தும், மத்திய மகளிர் குழந்தைகள் மேம்பாட்டு அமைச்சகம், சட்ட அமைச்சகத்துடன் சமீபத்தில் ஆலோசனை நடத்தியது. குற்றவியல் தண்டனைச் சட்டத்தின் பிரிவுகளுடன் பாஸ்கோ சட்டப் பிரிவுகளை ஒப்பிட்டு ஆய்வு செய்த சட்ட அமைச்சகம், பாஸ்கோ சட்டத்தின்கீழ், குற்றங்கள் பற்றி புகார் செய்வதற்கு 19-வது பிரிவில் எவ்வித காலக்கெடுவும் இல்லை என்று தோன்றுவதாக கருத்து தெரிவித்துள்ளது. குழந்தைகள் பாலியல் துன்புறுத்தலுக்கு ஆளாகும்போது, அதுபற்றி புகார் செய்வதற்கு காலக்கெடு எதையும் பாஸ்கோ சட்டம் நிர்ணயிக்கவில்லை. சட்ட அமைச்சகத்தின் இந்தக் கருத்தை அறிந்த மகளிர், குழந்தைகள் மேம்பாட்டு அமைச்சர் திருமதி. மேனகா சஞ்சய் காந்தி, “தற்போது பாதிக்கப்பட்ட எவரும் எந்த வயதினராக இருந்தாலும், அவர் குழந்தையாக இருந்தபோது பாலியல் தொந்தரவுக்கு உள்ளாக்கப்பட்டது குறித்து புகார் அளிக்கலாம்” என்று கூறியுள்ளார். பாஸ்கோ சட்டத்தின்கீழ், இணையதள வழி புகார் பெட்டி மூலம் இத்தகைய வழக்குகள் குறித்து புகார் செய்யலாம் என்று பாதிக்கப்பட்டவர்களுக்கு அவர் வேண்டுகோள் விடுத்தார்.
தங்களுக்கு எதிரான பாலியல் குற்றங்கள் பெரும்பாலும், குடும்ப உறுப்பினர்கள், உறவினர்கள் அல்லது நன்கு அறிந்த நபர்களாலேயே செய்யப்படுகின்றன என்பதால், குழந்தைகள் இவை குறித்து புகார் செய்ய இயலாத நிலை உள்ளது. இத்தகைய குழந்தைகள் தங்கள் வாழ்க்கையில் நீண்ட காலத்திற்கு இதுபோன்ற குற்றத்தின் பாதிப்புகளை தொடர்ந்து அனுபவித்து வருவதாக ஆய்வுகள் தெரிவிக்கின்றன. இத்தகைய பாதிப்புகளை தவிர்ப்பதற்காக வயது வந்த நபர்களும் தற்போது தாங்கள் குழந்தைகளாக இருந்தபோது எதிர்நோக்கிய பாலியல் குற்றங்கள் குறித்து புகார் செய்ய முன்வந்திருக்கிறார்கள்.
பஞ்சாயத்து ராஜ் அமைச்சகம்
ஸ்வாமித்வா திட்டம்
2020 ஏப்ரல் 24 அன்று ஸ்வாமித்வா திட்டம் தொடங்கப்பட்டது. மத்திய பஞ்சாயத்து ராஜ் அமைச்சகம், மாநிலங்களின் வருவாய்த் துறை, மாநிலங்களின் ஊரக வளர்ச்சித் துறை மற்றும் இந்திய நில அளவைத் துறை  ஆகியவற்றின் கூட்டு முயற்சியுடன் ஸ்வமித்வா திட்டம் செயல்படுத்தப்படுகிறது. இத்திட்டத்தை செயல்படுத்த மாநிலங்கள் இந்திய நில அளவைத் துறையுடன் புரிந்துணர்வு ஒப்பந்தத்தில் கையெழுத்திட வேண்டும். இதுவரை 31 மாநிலங்கள் மற்றும் யூனியன் பிரதேசங்கள் புரிந்துணர்வு ஒப்பந்தத்தில் கையெழுத்திட்டுள்ளன.
26.07.2023 நிலவரப்படி, ஸ்வாமித்வா திட்டத்தின் கீழ் ட்ரோன் கணக்கீட்டுப் பணி நாட்டின் 2,70,924 கிராமங்களில் முடிக்கப்பட்டுள்ளது. ஸ்வமித்வா திட்டத்தின் கீழ் இந்திய நில அளவைத் துறையால் உருவாக்கப்பட்ட வரைபடங்களின் அடிப்படையில் சொத்து அட்டைகளைத் தயாரித்து விநியோகிப்பது அந்தந்த மாநில அரசுகளின் பொறுப்பாகும்.
ஸ்வமித்வா திட்டத்தின் கீழ் உருவாக்கப்படும் சொத்து அட்டைகளை டிஜிலாக்கர் தளத்துடன் ஒருங்கிணைக்க பஞ்சாயத்து ராஜ் அமைச்சகம் மாநிலங்கள் மற்றும் யூனியன் பிரதேசங்களுடன் இணைந்து செயல்படுகிறது. 26.07.2023 நிலவரப்படி, 89,749 கிராமங்களில் சொத்து அட்டைகளுக்கான பணிகள் மேற்கொள்ளப்பட்டுள்ளன.
இத்தகவலை மத்திய பஞ்சாயத்து ராஜ் துறை இணையமைச்சர் திரு கபில் மோரேஷ்வர் பாட்டீல் மாநிலங்களவையில் எழுத்துப்பூர்வமாக அளித்த பதிலில் தெரிவித்துள்ளார்
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 163.84 கோடியைக் கடந்தது
நாட்டில் கடந்த 24 மணி நேரத்தில் 22 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 163.84 கோடியைக்  கடந்தது. 1,78,47,482 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 3,06,357 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,76,77,328 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 93.33 சதவீதமாக உள்ளது. கடந்த 24 மணி நேரத்தில் 2,86,384 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 22,02,472 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 5.46 சதவீதமாக உள்ளது.
கடந்த 24 மணி நேரத்தில் 14,62,261 கொவிட் பரிசோதனைகள் செய்யப்பட்டன. இதுவரை சுமார் 72.21 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 17.75 சதவீதமாக உள்ளது. தினசரித் தொற்று விகிதம் 19.59 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1792888
சிறப்பு சேவைகள் மற்றும் கட்டுரைகள்
ரூ. 22.31 லட்சம் மதிப்பில் 390 கிராம் தங்கம் மற்றும் மின்னணுப் பொருட்களை விமான நிலைய சுங்கத்துறை அதிகாரிகள் பறிமுதல். பயணி கைது
உளவுப் பிரிவினரிடமிருந்து கிடைத்தத் தகவலின் அடிப்படையில் 17.09.2021 அன்று இரவு 9 மணிக்கு ஏர் அரேபியா ஜி9-473 என்ற விமானத்தில் சார்ஜாவில் இருந்து பயணம் செய்த 53 வயது ஆண் பயணியை விமான நிலைய சுங்கத்துறை அதிகாரிகள் தடுத்து நிறுத்தினர்.
அவரை சோதனையிட்டதில் 80 கிராம் எடையுள்ள தங்க சங்கிலியை அவரது முழுக்கால்சட்டை பையில் மறைத்து எடுத்து வந்திருப்பது தெரியவந்தது. மேலும் ரூ. 16,30,590 மதிப்பில் 310 கிராம் எடையிலான தங்கத்தை தமது உடலில் அவர் மறைத்து எடுத்து வந்திருப்பதும் கண்டுபிடிக்கப்பட்டது. இது தவிர, அவர் கொண்டு வந்திருந்த பையில் ரூ. 6,00,200 மதிப்பிலான மின்னணு பொருட்களையும் முறைகேடாக மறைத்து எடுத்து வந்திருப்பது தெரியவந்தது. மொத்தம் ரூ. 22.31 லட்சம் மதிப்பில் சட்டத்திற்கு புறம்பான பொருட்கள் சுங்கச் சட்டம், 1962 -ன் கீழ் கைப்பற்றப்பட்டதோடு, பயணியும் கைது செய்யப்பட்டார்.
மேலும் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை முதன்மை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 151.70 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 151.70 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 16.52 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1786732
(Visitor Counter : 107
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
நமது நகரங்கள் உற்பத்தி வளங்களைப் பெற்றிருந்தால் மட்டுமே தற்சார்பு இந்தியா சாத்தியமாகும்: மத்திய அமைச்சர் திரு ஹர்தீப் சிங் புரி
நமது நகரங்கள் உற்பத்தி வளங்களைப் பெற்றிருந்தால் மட்டுமே தற்சார்பு இந்தியா சாத்தியமாகும் என்று மத்திய வீட்டுவசதி மற்றும் நகர்ப்புற விவகாரங்கள், பெட்ரோலியம் மற்றும் இயற்கை எரிவாயு அமைச்சர் திரு ஹர்தீப் சிங் புரி கூறியுள்ளார்.
‘கனெக்ட் கரோ 2021- சமமான, நிலையான இந்திய நகரங்களை நோக்கி” என்ற நிகழ்ச்சியை இன்று தொடங்கி வைத்துப் பேசிய அவர், குடிமக்களை மையமாகக்கொண்ட உள்கட்டமைப்பு மற்றும் மாறிவரும் தொழில்நுட்பம் ஆகியவை நாட்டின் வளர்ச்சி இலக்குகளை அடைவதற்கு முக்கிய அம்சமாக விளங்கும் என்பதில் எந்த சந்தேகமும் இல்லை என்று குறிப்பிட்டார்.
உலக வளங்கள் நிறுவனத்தால் காணொலிக் காட்சி வாயிலாக இந்த நிகழ்ச்சி ஐந்து நாட்கள்  நடைபெறும்.
விரைவான நகரமயமாக்கல் நடவடிக்கை காரணமாக 2030-ஆம் ஆண்டிற்குள் தேசிய மொத்த உள்நாட்டு உற்பத்தியில் 70% நமது நகரங்களின் மூலம் கிடைக்கும் என்று அமைச்சர் தெரிவித்தார்.
சர்வதேச அளவில் சிறப்பாக செயல்படும் நகரங்கள், ஒப்பிடக்கூடிய இந்திய நகரங்களை விட ஐந்து மடங்கு அதிகமாக தேசிய மொத்த உள்நாட்டு உற்பத்தியில் பங்களிக்கின்றன. 5 ட்ரில்லியன் டாலர் அளவிலான பொருளாதாரத்தை உருவாக்கும் பிரதமரின் அழைப்பை ஏற்று நமது நகரங்களின் பொருளாதார நடவடிக்கைகளை அதேபோல அதிகரிக்க வேண்டும். கடந்த ஆறு ஆண்டுகளில்  நகர்புற மேம்பாட்டிற்கான செலவு எட்டு மடங்கு அதிகரித்திருப்பதாகவும் அமைச்சர் தெரிவித்தார்
நம் நாட்டு பொருளாதாரத்தின் இயந்திரமாக நகரங்கள் மாறிவரும் போதும், விரைவான நகரமயமாக்கல் மற்றும் புலம்பெயர் மக்களின் வரத்தால் உள்கட்டமைப்பில் ஏற்படும் குறைகளை நீக்குவதும் மிகவும் முக்கியம் என்று அவர் கூறினார். 2030-ஆம் ஆண்டிற்குள் இந்தியாவின் நகர்ப்புறங்களின் மக்கள் தொகை சுமார் இரண்டு மடங்காக, 630 மில்லியனாக அதிகரிக்கும். இந்த அளவிலான வளர்ச்சிக்கு நாம் வசதியை ஏற்படுத்த வேண்டுமானால், நகர்ப்புற உள்கட்டமைப்புகளை கணிசமாக தரம் உயர்த்த வேண்டும். நகரங்களில் கொவிட்-19 பெருந்தொற்றின் மோசமான தாக்கம் இதற்கு கூடுதல் முக்கியத்துவத்தை அளித்துள்ளது, என்றும் அவர் குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1754499
பிரதமர் அலுவலகம்
ஸ்மார்ட் இந்தியா ஹேக்கத்தான் நிகழ்ச்சியில் பங்கேற்ற மாணவர்களுடன் பிரதமர் கலந்துரையாடினார்
ஸ்மார்ட் இந்தியா ஹேக்கத்தான் நிகழ்ச்சியின் இறுதிப் போட்டியில் பங்கேற்ற மாணவர்களிடையே, பிரதமர் திரு. நரேந்திர மோடி இன்று, காணொலி காட்சி வாயிலாக உரையாற்றினார். நாட்டில் உள்ள பல்வேறு நிறுவனங்களில் நடைபெற்ற ஹேக்கத்தானில் பங்கேற்ற பல்வேறு மாணவர் குழுக்களுடன் அவர் கலந்துரையாடினார். வேளாண்மை, நிதி, ஊட்டச்சத்து பற்றாக்குறை மற்றும் கல்வி போன்ற பல்வேறு அம்சங்கள் மாணவர்களுடனான கலந்துரையாடலில் இடம் பெற்றது.
தேசிய அளவில் புதுமைகளை புகுத்துவதற்காக வெளிப்படையாக நடைபெற்ற ஒரு மாபெரும் நிகழ்ச்சிதான் இந்த ஸ்மார்ட் இந்தியா ஹேக்கத்தான் என்று அவர் குறிப்பிட்டார். இந்திய பொருளாதாரம் அதி வேகமாக வளர்ந்து வருவதாக குறிப்பிட்ட அவர், புதுமையான கண்டுபிடிப்புகளை மேற்கொள்வதில் இந்தியா புதிய சாதனை படைத்துள்ளதாகவும் தெரிவித்தார். புதிய தொழில் தொடங்குவதில் இந்தியா தற்போது 3-வது பெரிய நாடாக திகழ்கிறது என்றும் அவர் தெரிவித்தார்.
ஆயுஷ்
இந்திய மருத்துவ முறைகளின் கீழ் சிகிச்சை பெற விரும்பும் வெளிநாட்டினருக்கு புதிய வகை ஆயுஷ் விசாவை மத்திய அரசு அறிமுகப்படுத்தியுள்ளது
ஆயுஷ் மருத்துவ முறைகள் / இந்திய மருத்துவ முறைகளின் கீழ் சிகிச்சை பெறுவதற்காக வெளிநாட்டினருக்கு புதிய வகை ஆயுஷ் விசா அறிமுகப்படுத்தப்படுவதாக மத்திய அரசின் உள்துறை அமைச்சகம் அறிவித்துள்ளது. ஆயுஷ் முறைகள், சிகிச்சை பராமரிப்பு, ஆரோக்கியம் மற்றும் யோகா போன்ற இந்திய மருத்துவ முறைகளின் கீழ் சிகிச்சைக்காக இந்தியாவுக்கு வருகை தரும் வெளிநாட்டினருக்கு ஒரு சிறப்பு விசா திட்டம் அறிமுகப்படுத்தப்படுகிறது
இந்திய மருத்துவ முறைகளின் கீழ் சிகிச்சையைக் கையாளும் விசாவில், 11-வது பிரிவுக்குப் பிறகு 11 ஏ என்ற பிரிவு இணைக்கப்பட்டுள்ளது, அதன்படி தேவையான திருத்தங்கள் செய்யப்பட்டுள்ளன.
மத்திய ஆயுஷ் மற்றும் துறைமுகங்கள், கப்பல் மற்றும் நீர்வழித் துறை அமைச்சர் திரு சர்பானந்தா சோனோவால், "ஆயுஷ் முறைகள் / இந்திய மருத்துவ முறைகளின் கீழ் சிகிச்சை பெறும் வெளிநாட்டினருக்கு புதிய வகை ஆயுஷ்  விசாவை உருவாக்குவது ஒரு குறிப்பிடத்தக்க நடவடிக்கையாகும். இது இந்தியாவில் மருத்துவ மதிப்பு பயணத்தை அதிகரிக்கும். இந்த முன்முயற்சி, இந்திய பாரம்பரிய மருத்துவத்தை உலகளாவிய நிகழ்வாக மாற்றுவதற்கான பிரதமர் திரு. நரேந்திர மோடியின் தொலைநோக்கு பார்வையை நிறைவேற்றுவதற்கான முயற்சியை வலுப்படுத்தும். சிறப்பு ஆயுஷ் விசா பிரிவை உருவாக்குவதில் மத்திய உள்துறை அமைச்சர் திரு அமித் ஷாவின் முயற்சிகளை நான் பாராட்ட விரும்புகிறேன்” என்று கூறியுள்ளார்.
2022 ஏப்ரல் மாதம் குஜராத்தின் காந்திநகரில் நடைபெற்ற உலகளாவிய ஆயுஷ் முதலீடு மற்றும் கண்டுபிடிப்பு உச்சிமாநாட்டில்  ஆயுஷ் சிகிச்சையைப் பெறுவதற்காக இந்தியாவுக்கு பயணம் செய்யும் வெளிநாட்டினருக்கு வசதியாக சிறப்பு ஆயுஷ் விசா பிரிவை உருவாக்குவதாக பிரதமர் திரு. நரேந்திர மோடி அறிவித்தார் என்பது குறிப்பிடத்தக்கது.
ஆயுஷ் விசா வகையை அறிமுகப்படுத்துவது அரசின் ஹீல் இன் இந்தியா முன்முயற்சிக்கான இந்தியாவின் செயல்திட்டத்தின் ஒரு பகுதியாகும், இது இந்தியாவை ஒரு மருத்துவ மதிப்பு பயண இடமாக மேம்படுத்துவதை நோக்கமாகக் கொண்டுள்ளது. ஆயுஷ் அமைச்சகம், சுகாதார மற்றும் குடும்ப நல அமைச்சகம் இணைந்து இந்தியாவை உலகின் மருத்துவ சுற்றுலா தலமாக மேம்படுத்த ஒன் ஸ்டாப் ஹீல் இன் இந்தியா போர்ட்டலை உருவாக்குகின்றன.
மருத்துவ மதிப்பு சுற்றுலா சமீபத்திய ஆண்டுகளில் இந்தியாவில் குறிப்பிடத்தக்க வளர்ச்சியைக் கண்டுள்ளது. குளோபல் வெல்னஸ் இன்ஸ்டிடியூட்டின் அறிக்கையின்படி, உலகளாவிய ஆரோக்கிய பொருளாதாரம் ஆண்டுதோறும் 9.9% ஆக வளரும் என்றும், ஆயுஷ் அடிப்படையிலான சுகாதாரம் மற்றும் நல்வாழ்வு பொருளாதாரம் 2025 ஆம் ஆண்டில் 70 பில்லியன் டாலராக வளரும் என்றும் மதிப்பிடப்பட்டுள்ளது.
ஆயுஷ் சிகிச்சை முறையை தேசிய மற்றும் உலகளவில் ஊக்குவிக்க ஆயுஷ் அமைச்சகம் பல முனைகளில் செயல்பட்டு வருகிறது. சமீபத்தில், ஆயுர்வேதம் மற்றும் பிற பாரம்பரிய மருத்துவ முறைகளில் மருத்துவ மதிப்பு பயணத்தை மேம்படுத்துவதற்காக ஒன்றிணைந்து செயல்பட இந்திய சுற்றுலா மேம்பாட்டுக் கழகம்  மற்றும் இந்திய அரசுடன் புரிந்துணர்வு ஒப்பந்தம் கையெழுத்தானது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கொரோனா பாதிப்பால் உயிரிழந்த அரசு ஊழியர்களின் குடும்பத்துக்கு உடனடியாக குடும்ப ஓய்வூதியம் வழங்க வேண்டும்: மத்திய அரசு உத்தரவு
கொரோனா பாதிப்பால் உயிரிழந்த அரசு ஊழியர்களின் குடும்பத்துக்கு உடனடியாக குடும்ப ஓய்வூதியம் வழங்க வேண்டும் என மத்தியப் பணியாளர் அமைச்சகத்தின் கீழ் செயல்படும் ஓய்வூதியம் மற்றும் ஓய்வூதியதாரர்கள் நலத்துறை உத்தரவிட்டுள்ளது.
கொரேனா காரணமாக உயிரிழந்த அரசு ஊழியர்களின் தகுதியான குடும்ப உறுப்பினர், குடும்ப ஓய்வூதியம் கோரி விண்ணப்பித்த ஒரு மாதத்துக்குள், குடும்ப ஓய்வூதியம் வழங்கும் பணி தொடங்குவதை உறுதி செய்ய அனைத்து அமைச்சகங்கள், அரசுத் துறைகள், மத்திய கணக்கு தலைமை கட்டுப்பாட்டாளர், ஒய்வூதியம் வழங்கும் வங்கிகளின் தலைமை நிர்வாக இயக்குனர்கள் ஆகியோருக்கு மத்திய பணியாளர் அமைச்சகத்தின் கீழ் செயல்படும் ஒய்வூதிம் மற்றும் ஒய்வூதியதாரர்கள் நலத்துறை பிறப்பித்த முக்கியமான உத்தரவில் அறிவுறுத்தப்பட்டுள்ளது.
இது குறித்து மத்தியப் பணியாளர் துறை இணையமைச்சர் டாக்டர் ஜித்தேந்திர சிங் கூறியதாவது:
பணியில் இருக்கும் அரசு ஊழியர் இறந்தால், இறப்பு சான்றிதழ் சமர்ப்பிக்கப்பட்டு, குடும்ப ஓய்வூதியம் கோரும்போது, ஒரு மாதத்குள் குடும்ப ஓய்வூதியம் கிடைப்பதை உறுதி செய்வதை தனிப்பட்ட முறையில் கண்காணிக்கும்படி அனைத்து துறை செயலாளர்களும் கேட்டுக் கொள்ளப்பட்டுள்ளனர். இதற்காக ஒவ்வொரு அமைச்சகம் மற்றும் துறைகளில் தனி அதிகாரிகளை, செயலாளர்கள் நியமித்து, அவர்களின் பெயர் மற்றும் தொடர்பு விவரங்களை சம்பந்தப்பட்ட அமைச்சகம் மற்றும் துறையின் இணையளத்தில் தெரிவிக்க வேண்டும். ஒருவேளை குடும்ப ஓய்வூதியம் பெறுவதில் தாமதம் ஏற்பட்டதால், குடும்ப உறுப்பினர்கள் அந்த அதிகாரிகளை தொடர்பு கொள்ள முடியும். குடும்ப ஓய்வூதிய கோரிக்கைகளின் மாதாந்திர நிலவரத்தை ஒவ்வொரு அமைச்சகம்/துறைகள் ஓய்வூதியம் மற்றும் ஓய்வூதியர் நலன் துறைக்கு தெரிவிக்க வேண்டும்.
கொரோனா தொற்றால் ஏற்படும் ஒவ்வொரு அம்சத்தையும் பிரதமர் திரு நரேந்திர மோடி தனிப்பட்ட முறையில் கண்காணித்து வருகிறார். அந்த உணர்வு மற்றும் கவலையின் அடிப்படையில் இந்த உத்தரவு பிறப்பிக்கப்பட்டுள்ளது. கொரோனா தொற்றால் பாதிக்கப்பட்டவர்கள் மற்றும் அவர்களின் குடும்பத்துக்கு உதவுவதில் பிரதமர் திரு நரேந்திர மோடி தலைமையிலான அரசு உறுதியுடன் உள்ளது.
இவ்வாறு டாக்டர் ஜித்தேந்திர சிங் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725364
பாதுகாப்பு அமைச்சகம்
ஸ்வர்ணமுகி ஆற்றில் வௌ்ளத்தில் சிக்கிய நபரை, நள்ளிரவில் மீட்டது கடற்படை ஹெலிகாப்டர்
ஆந்திராவின் விஜயநகரம் மாவட்டத்தில் ஸ்வர்ணமுகி ஆற்றில் வெள்ளத்தில் சிக்கிய நபரை, இந்தியக் கடற்படை ஹெலிகாப்டர் நள்ளிரவில் மீட்டது.
ஆந்திர மாநிலம் விஜயநகரம் மாவட்டம், வெங்கட பைரவ பாலம் கிராமத்தைச் சேர்ந்த திரு சிம்ஹாசலம்  என்பவர் ஸ்வர்ணமுகி ஆற்றில் ஏற்பட்ட திடீர் வெள்ளத்தில் சிக்கினார். அவரை மீட்க கடற்படையின் உதவியை மாவட்ட நிர்வாகம் நேற்று மாலை 5.30 மணியளவில் கோரியது.
இதையடுத்து ஐஎன்எஸ் தெகா கடற்படைத் தளத்திலிருந்து இலகு ரக ஹெலிகாப்டரை கடற்படையின் கிழக்குக் கட்டுப்பாட்டு மையம் மீட்புப்பணிக்கு அனுப்பியது. பலத்த காற்றுடன் மழை பெய்ததாலும், இரவு நேரம் ஆகிவிட்டதாலும், அந்த ஹெலிகாப்டரால் தேடும் பணியில் ஈடுபட முடியவில்லை.
இதையடுத்து ‘ஷீ கிங் 42சி’ ரக ஹெலிகாப்டரை இரவில் பார்க்கக்கூடிய கருவிகளுடன், மீட்புப்பணியை மேற்கொள்ள கடற்படை அனுப்பியது. அந்த ஹெலிகாப்டர் நேற்று இரவு 11 மணியளவில், வெள்ளத்தில் சிக்கிய நபரைக் கண்டுபிடித்து மீட்டது. சரியான நேரத்தில் தன்னைக் காப்பாற்றியதற்காக, இந்தியக் கடற்படைக்கு திரு. சிம்ஹாசலம் நன்றி தெரிவித்தார்.
-----
(Visitor Counter : 145
மின்னணு மற்றும் தகவல் தொழில்நுட்பம்
பெங்களூரில் உள்ள காலியம் நைட்ரைடு தொழில்நுட்ப மையம்: மத்திய அமைச்சர் ராஜீவ் சந்திரசேகர் ஆய்வு
பெங்களூரில் உள்ள இந்திய அறிவியல் மையத்தில் அமைந்துள்ள காலியம் நைட்ரைடு மையம் மற்றும் இன்குபேட்டர் வசதியை மத்திய மின்னணுவியல் மற்றும் தகவல் தொழில்நுட்பத்துறை இணையமைச்சர் ராஜீவ் சந்திரசேகர் பார்வையிட்டார். இந்த மையத்தை மத்திய மின்னணுவியல் மற்றும் தகவல் தொழில்நுட்ப அமைச்சகம் மற்றும் பெங்களூருவில் உள்ள இந்திய அறிவியல் மையம் ஆகியவை இணைந்து உருவாக்கியது. காலியம் நைட்ரைடு அடிப்படையிலான மேம்பாட்டு வசதியை ஏற்படுத்தும் நோக்கில் மின் மற்றும் பாதுகாப்பு பயன்பாடுகளுக்காக இது உருவாக்கப்பட்டது.
இந்த மையத்தை ஆய்வு செய்தபின், மத்திய அமைச்சர் பேசுகையில், ‘‘ மின்சார வாகனங்கள் மற்றும் வயர்லெஸ் தகவல் தொடர்பு பயன்பாட்டில், காலியம் நைட்ரைடு முக்கிய பங்காற்ற அடுத்த 2 அல்லது 3 ஆண்டுகள் நல்ல வாய்ப்பு உள்ளது ’’ என்றார்.
வளர்ந்து வரும் தொழில்நுட்பங்களுக்கு ஏற்ப யுக்தி திறன்களை உருவாக்குவதுதான், கடந்த 2015ம் ஆண்டில் பிரதமர் நரேந்திர மோடியால் தொடங்கப்பட்ட டிஜிட்டல் இந்தியா திட்டத்தின் முக்கிய நோக்கங்களில் ஒன்று என்றும் மத்திய அமைச்சர் குறிப்பிட்டார்.
இந்த நோக்கங்களை அடைய மின்னனுவியல் மற்றும் தகவல் தொழில்நுட்ப அமைச்சகம், 1000 நாட்கள் என்ற தொலைநோக்கு திட்டத்தை வகுத்துள்ளது என்றும், இதில் ஹைடெக் மற்றும் யுக்தி தொழில்நுட்பம் முக்கிய அம்சமாக உள்ளது என்றும் அமைச்சர் திரு. ராஜீவ் சந்திரசேகர் தெரிவித்தார்.
5ஜி, விண்வெளி மற்றும் பாதுகாப்பு பயன்பாட்டில் காலியம் நைட்ரைடுத் தொழில்நுட்பம் மிக முக்கியத்துவம் வாய்ந்ததாக உள்ளது என்றும் அவர் கூறினார்.
சமீபத்தில் ஏற்பட்ட கோவிட் இடையூறுகளால் உலக விநியோகச் சங்கிலியில் ஏற்பட்ட இடையூறுகளையும், அதைப் பிரதமர் நரேந்திர மோடி தலைமையிலான அரசு வாய்ப்பாகப் பயன்படுத்தி, உலக நாடுகள் எதிர்பார்த்த புதிய விநியோக சங்கிலியாக மாற்றிய அனுபவம் குறித்தும் மத்திய அமைச்சர் பேசினார்.
மின்னணுவியல் உற்பத்தி மற்றும் செமிகன்டக்டர் வடிவமைப்பு ஆகியவற்றில் பிரம்மாண்ட வாய்ப்பு இருப்பதையும், இந்தியாவில் செமி கண்டக்டர் ஆலைகள் ஏற்படுத்துவதற்கும், இந்தியாவை மின்னணுக் கருவிகள் மற்றும் உற்பத்தி மையமாக மாற்ற 10 மில்லியன் அமெரிக்க டாலர் மதிப்பிலான ஊக்குவிப்பு திட்டம் சமீபத்தில் அறிவிக்கப்பட்டதையும் மத்திய அமைச்சர் ராஜீவ் சந்திர சேகர் குறிப்பிட்டார்.
இந்திய அறிவியல் மையத்தில் உள்ள காலியம் நைட்ரைடு டிரான்சிஸ்டர்களையும் மத்திய அமைச்சர் பார்வையிட்டார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1805535
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 61 கோடியை தாண்டியது
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை நேற்று 61 கோடியைக் கடந்து குறிப்பிடத்தக்க சாதனையைப் படைத்துள்ளது. இன்று காலை 7 மணிக்கு கிடைத்த முதற்கட்ட தகவலின்படி, மொத்தம் 66,60,983 முகாம்களில் 61,22,08,542 தடுப்பூசிகள் போடப்பட்டுள்ளன.
நம் நாட்டில் இதுவரை மொத்தம் 3,18,21,428 பேர் கொவிட் தொற்றிலிருந்து குணமடைந்துள்ளனர். கடந்த 24 மணி நேரத்தில் 32,988 பேர் குணமடைந்தனர். இதன் மூலம் குணமடைந்தவர்களின் விழுக்காடு 97.60சதவீதமாக உள்ளது.
கடந்த 24 மணி நேரத்தில் 44,658 பேர் புதிதாக தொற்றுக்கு ஆளாகியுள்ளனர்.
தொடர்ந்து 61 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,44,899ஆக உள்ளது இது, நாட்டின் மொத்த பாதிப்பில் 1.06 சதவீதம் மட்டுமே ஆகும்.
கடந்த 24 மணி நேரத்தில் 18,24,931 பரிசோதனைகளும், இந்தியாவில் இதுவரை மொத்தம் 51,49,54,309 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 2.10 சதவீதமாகவும், தினசரி தொற்று உறுதி விகிதம் 2.40 சதவீதமாகவும் இன்று பதிவாகியுள்ளது. தொடர்ந்து 32 நாட்களாக அன்றாட தொற்று உறுதி விழுக்காடு 3 சதவீதத்திற்குக் குறைவாகவும், 81 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1749453
(Visitor Counter : 142
பிரதமர் அலுவலகம்
நவ்ரோஸ் தினத்தையொட்டி மக்களுக்கு பிரதமர் வாழ்த்துத் தெரிவித்துள்ளார்
நவ்ரோஸ் தினத்தையொட்டி மக்களுக்கு பிரதமர் திரு.நரேந்திர மோடி வாழ்த்துத் தெரிவித்துள்ளார்.
டுவிட்டரில் பிரதமர் கூறியிருப்பதாவது;
“வரும் ஆண்டு அனைவரின் வாழ்க்கையிலும் மகிழ்ச்சியையும், சிறந்த ஆரோக்கியத்தையும் கொண்டு வரட்டும் என்ற பிரார்த்தனையுடன் நவ்ரோசை நாம் வரவேற்போம். அனைத்து விருப்பங்களும் நிறைவேறட்டும். அனைத்து இடங்களிலும் வளம் நிலவட்டும்.
நவ்ரோஸ் வாழ்த்துக்கள்!”